o sklenitvi Sporazuma med Evropsko unijo in Republiko Zelenortski otoki o spremembi Sporazuma med Evropsko unijo in Republiko Zelenortski otoki o poenostavitvi izdajanja vizumov za kratkoročno bivanje državljanom Republike Zelenortski otoki in Evropske unije

OBRAZLOŽITVENI MEMORANDUM

1.OZADJE PREDLOGA

•Razlogi za predlog in njegovi cilji

Zelenortski otoki in EU so že več kot 35 let tesno in zelo konstruktivno povezani, predvsem na podlagi pomembnega in stalnega razvojnega sodelovanja. Od novembra 2007 odnose med EU in Zelenortskimi otoki ureja posebno partnerstvo med EU in Zelenortskimi otoki, ki je ambiciozno orodje za krepitev dvostranskih odnosov ter predstavlja edinstven primer v skupini afriških, karibskih in pacifiških (AKP) držav. Eden od ciljev posebnega partnerstva je okrepiti mobilnost in medosebne stike med državljani EU in državljani Zelenortskih otokov ter sodelovanje v boju proti nezakonitemu priseljevanju. V okviru tega partnerstva so Zelenortski otoki kot prva afriška država leta 2008 z EU sklenili partnerstvo za mobilnost in nato sporazum o poenostavitvi izdajanja vizumov za kratkoročno bivanje državljanom Republike Zelenortski otoki in Evropske unije, ki je bil sprejet vzporedno s sporazumom o ponovnem sprejemu oseb, ki prebivajo brez dovoljenja. Oba sporazuma sta začela veljati 1. decembra 2014.

Skupni odbor, ustanovljen z obstoječim sporazumom, je po skoraj petih letih izvajanja teh sporazumov in glede na nastale spremembe notranje zakonodaje EU in Zelenortskih otokov v zvezi z vizumi, tj. revizijo vizumskega zakonika EU in odločitev Zelenortskih otokov, da državljane EU izvzamejo iz vizumske obveznosti za bivanje do 30 dni, proučil, ali je treba spremeniti določena pravila iz obstoječega sporazuma, da bi se prilagodila spremenjenim okoliščinam.

Na podlagi tega je Komisija 13. septembra 2019 Svetu predložila priporočilo, da bi pridobila smernice za pogajanja o sporazumu o spremembi obstoječega sporazuma o poenostavitvi vizumskih postopkov z Republiko Zelenortski otoki.

Komisija je, potem ko je 29. oktobra 2019 prejela pooblastilo Sveta, 28. novembra 2019 v Bruslju uradno začela pogajanja z Republiko Zelenortski otoki. Dodaten krog pogajanj je potekal 30. januarja 2020 v Praii, kjer so glavni pogajalci dosegli načelni dogovor o osnutku besedila. Glavni pogajalci so besedilo sporazuma parafirali 24. julija 2020 z izmenjavo elektronske pošte.

Redno obveščanje držav članic in posvetovanje z njimi je potekalo v vseh fazah pogajanj v ustreznih delovnih skupinah Sveta. Končni osnutek besedila sporazuma je bil poslan Delovni skupini za vizume, 27. marca 2020 pa je bil po tihem postopku na splošno potrjen.

Priloženi predlog je pravni akt za sklenitev sporazuma. Svet bo o njem odločil s kvalificirano večino.

2.CILJ IN VSEBINA SPORAZUMA

Cilj Sporazuma med Evropsko unijo in Republiko Zelenortski otoki o spremembi Sporazuma med Evropsko unijo in Republiko Zelenortski otoki o poenostavitvi izdajanja vizumov za kratkoročno bivanje državljanom Republike Zelenortski otoki in Evropske unije (v nadaljnjem besedilu: sporazum) je na podlagi vzajemnosti poenostaviti izdajanje vizumov za načrtovano bivanje za največ 90 dni v katerem koli obdobju 180 dni.

Komisija meni, da so bili cilji, ki jih je Svet določil v svojih pogajalskih smernicah, doseženi in da je osnutek sporazuma za Unijo sprejemljiv.

Povzetek končne vsebine sporazuma:

– vizumska taksa za obravnavo vlog se zniža na 75 % zneska, ki se zaračuna v skladu z veljavno nacionalno zakonodajo (tj. 60 EUR za državljane Zelenortskih otokov). To takso bodo morali plačati vsi prosilci za vizum. Zakonci, otroci (vključno s posvojenimi otroki), ki so mlajši od 21 let ali vzdrževani družinski člani, in starši državljanov Zelenortskih otokov, ki zakonito prebivajo na ozemlju države članice, ali državljanov Unije, ki prebivajo v državi članici, katere državljanstvo imajo, so v celoti izvzeti iz te zahteve. Poleg tega se za otroke, ki so stari vsaj 12 let (vendar mlajši od 18 let), taksa dodatno zniža za 50 % splošno veljavne takse (tj. 30 EUR za državljane Zelenortskih otokov);

– zahteve po dokumentih, ki jih je treba predložiti glede na namen potovanja, so bile poenostavljene za naslednje kategorije prosilcev: člane uradnih delegacij; poslovneže; zakonce, otroke in starše državljanov Unije ali Zelenortskih otokov, ki zakonito prebivajo v EU; učence, dijake, študente in podiplomske študente; udeležence znanstvenih, kulturnih, športnih in verskih prireditev; novinarje in spremljevalno osebje ter osebe, ki potujejo zaradi zdravljenja. Za te kategorije oseb se lahko za utemeljitev namena potovanja zahtevajo le dokumenti, našteti v sporazumu; prosilcem, ki so zakonito uporabljali predhoden vizum za večkratni vstop, ki velja vsaj eno leto, ni treba predložiti dokazila o nastanitvi;

– pravila za izdajo vizumov za večkratni vstop so bila spremenjena tako, da se osredotočajo na predhodno zakonito uporabo vizumov v danih referenčnih obdobjih namesto na namene potovanja prosilcev: kot pravilo se prosilcem, ki so v zadnjih 18 mesecih zakonito uporabljali en vizum, izda enoletni vizum za večkratni vstop, prosilcem, ki so v zadnjih 30 mesecih zakonito uporabljali enoletni vizum za večkratni vstop, se izda dvoletni vizum za večkratni vstop, prosilcem, ki so v preteklih 42 mesecih zakonito uporabljali dvoletni vizum za večkratni vstop, pa se izda tri- do petletni vizum za večkratni vstop;

– imetniki veljavnih prepustnic EU so izvzeti iz vizumske obveznosti za kratkoročno bivanje;

– končne določbe dajejo pogodbenicama možnost, da iz kakršnega koli ustreznega razloga začasno prenehata izvajati celotni sporazum ali njegov del. Skupna izjava o členu 12(5) sporazuma glede razlogov za začasno prenehanje izvajanja sporazuma vsebuje neizčrpen seznam razlogov za začasno prekinitev, kot so javni red, zaščita nacionalne varnosti ali javnega zdravja, vprašanja človekovih pravic in demokracije ali pomanjkanje sodelovanja na področju ponovnega sprejema;

– splošna klavzula sporazuma se spremeni za zagotovitev, da: bi bila poenostavitev, odobrena državljanom Zelenortskih otokov, odobrena tudi državljanom Unije, če bi bila ponovno uvedena vizumska obveznost za bivanje do 30 dni za obisk Zelenortskih otokov; se državljanom Unije odobri vsaj enaka poenostavitev, če zaprosijo za vizum za bivanje na Zelenortskih otokih za več kot 30 dni, vendar za največ 90 dni. Sporazumu je priložena skupna izjava o pravilih za izdajanje vizumov državljanom Unije za bivanje na Zelenortskih otokih za več kot 30 dni in največ 90 dni, v kateri je določeno, da lahko državljani Unije na ozemlju Zelenortskih otokov pri pristojnih organih zaprosijo za podaljšanje bivanja;